**Renaștere**

*Intel1anima*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ținându-ne de mână,

lunecăm, lunecăm pe portativul Liniștii lui Beethoven.

Privirile noastre conturează raccourci-uri

ce se intersectează, ca într-o pânză de păianjen.

Spațiul devine o sferă minusculă,

iar toate celulele din univers se contopesc

în lava originară.

Amintirile mele se dizolvă în

valurile calde ale inimii tale.

Suntem închiși ca într-un mugur

preaplin de lume, spațiu, timp,

un mugur care stă gata să plesnească

în mâna lui Dumnezeu.

Ne naștem din el

ca două uriașe păsări flamingo

cu ciocurile atingând steaua Vega,

iar constelația Lira devine circumpolară

pentru toată emisfera iubirii noastre.

În tot acest timp,

vântul cosmic duce din stea în stea

notele pianului beethovenian

pentru reînnoirea muzicii sferelor.